Константин Батолов
Константин Добрев Батолов е български политик и дипломат.

Активен участник в Демократическата партия, през 30-те години той се сближава с цар Борис III и участва в 2 правителства след Деветнадесетомайския преврат.

Биография 
Коста Батолов е роден в Сопот на 3 януари 1878 (22 декември 1877 стар стил) г. Той завършва гимназия в София и право в Париж (1899). След завръщането си в България работи като адвокат в София. През 1903 г. се включва в Демократическата партия и става един от нейните ръководители. На два пъти е кмет на София (1910-1911 и 1920-1922). След разделянето на партията през 1923 г. остава в нейното основно крило като опозиция и не се включва в Демократическия сговор.

През 30-те години Коста Батолов се занимава с дипломатическа дейност. От 1931 до 1934 е посланик във Франция, като за известно време изпълнява и длъжностите посланик в Испания (1932-1934) и Белгия (1933-1934). След Деветнадесетомайския преврат през 1934 е външен министър в правителствата на Кимон Георгиев и Петко Златев. През 1935 отново става посланик във Франция и остава на поста до смъртта си през 1938.

Източници 

Български политици (1878 – 1918)
Български политици (1918 – 1945)
Кметове на София
Министри на външните работи на България
Посланици на България във Франция
Посланици на България в Белгия
Посланици на България в Испания
Български адвокати
Български поручици
Членове на Българското географско дружество
Български военни дейци от Първата световна война
Носители на орден „За храброст“ IV степен
Родени в Сопот
Починали в Париж